Dié kunstenaars by nuwe musiektoekennings te sienPretoria FM het pas die lys van sangers bekendgemaak wat by die radiostasie se splinternuwe musiektoekennings, wat vanjaar vir die eerste keer gehou gaan word, sal optree. Die lys van kunstenaars sluit in Steve Hofmeyr, Demi Lee Moore, Elandré, Dewald Wasserfall, Elvis Blue, Nádine, Snotkop, Ricus Nel en Corlea Botha. Maroela Media het vroeër berig dat Pretoria FM besluit het om ŉ nuwe musiektoekenningsgeleentheid van stapel te stuur om erkenning te gee aan gehaltekunstenaars, -lirieke, -skrywers en -produksies in die Afrikaanse vermaakbedryf. Steve Hofmeyr en Demi Lee Moore Pretoria FM het vanjaar op 17 April, op dieselfde dag dat die kykNET Ghoemas plaasgevind het, aangekondig dat hy ŉ aparte musiektoekenningsgeleentheid gaan aanbied. Dít te midde van omstredenheid nadat die liedjie Die Land van die Ghoemas se benoemingslys verwyder is weens Steve Hofmeyr se betrokkenheid daarby. Pretoria FM se nuwe toekenningsgeleentheid sal op 16 Oktober plaasvind. Volgens Hennie Koortzen, uitvoerende hoof van Pretoria FM, gaan dit ŉ wêreldklasvertoning wees wat spog met die room van die land se Afrikaanse kunstenaars. Pretoria FM het ook pas aangekondig dat hy die perfekte naam vir dié toekennings gevind het. Volgens Koortzen moet só ŉ geleentheid spog met ŉ unieke naam wat in Afrikaans uitstaan, ŉ naam wat lof kan betuig, maar terselfdertyd kan verras en nét in Afrikaans bestaan. “Dit is ŉ voorreg om amptelik aan te kondig dat ons só ŉ naam en woord gevind het. Dié musiektoekennings sal as die Aitsa Afrikaanse Musiektoekennings bekendstaan!” het hy gesê. Die Aitsa-toekennings bevat 24 kategorieë waarvan twee nog nooit voorheen in Suid-Afrika bestaan het nie: Dit sal die eerste keer wees dat musiektoekennings aan ŉ Afrikaanse rolprent en ŉ Afrikaanse televisiereeks gegee word. Die Aitsa-toekennings sal op 16 Oktober by die Moreleta-ouditorium in Pretoria plaasvind. Kaartjies is reeds beskikbaar by iTickets.